Raši, Richard, poslanec NR SR (2015-04-24):
Ďakujem pekne. Vážený pán predseda, ctené kolegyne, vážení kolegovia, vážený pán minister, dovoľte, aby som ako posledný v rozprave možno tu na požiadanie niekoľkých poslancov, pána poslanca Galisa, možno by som mal tú správu, po ktorej malo nasledovať, keď bola požiadavka, odvolanie, tá má 150 strán, možno by som vám ju mal teraz prečítať, aby sme naozaj vedeli, čo sa v zdravotníctve deje, aký tento stav je. Takže, ctené dámy, vážení páni, pred mesiacom, pred mesiacom prišiel za mnou pán poslanec Uhliarik s tým, že doniesol podpisy poslancov, aby sme zvolali mimoriadny výbor, ktorého výsledkom mala byť Informácia o stave zdravotníctva na Slovensku a prezentovanie opatrení na zníženie zadlženia a zlepšenia stavu v rezorte. My sme toto uznesenie priamo na výbore mojím návrhom a jednohlasným odsúhlasením všetkých členov výboru rozšírili o návrhy konkrétnych opatrení na zvýšenie transparentnosti v rezorte, porovnanie parametrov poskytovania zdravotnej starostlivosti, vývoj miezd zdravotníckych pracovníkov, o informáciu o výsledkoch hospodárenia v zdravotníckych zariadeniach od roku 2012, teda odkedy nastúpila nová vláda. Doplnili sme túto požiadavku o prehľad zmluvných cien a objemov v jednotlivých typoch poskytovateľov, o prehľade realizovaných opatrení ozdravného plánu nemocníc a o správu o stave liekovej politiky a vývoja nákladov a dostupnosti liekov. Čiže naozaj sme chceli, a všetci to odsúhlasili, aj opoziční poslanci, že túto správu nám predloží pán minister do 30 dní. Bral som to ako normálny, štandardný politický postup. Na to za pár dní bez toho, aby akákoľvek správa, a to je tá správa, o ktorej som rozprával, ktorá má 150 strán, bola doručená do parlamentu, prišiel návrh na odvolanie. Páni z opozície, Ivan Uhliarik, tak o čo tu, o čo tu vlastne ide? My odvolávame dnes ministra, pričom vy ste odštátnili v minulosti ziskové činnosti nemocníc. Vykrikujete, že sa nemocnice neustále zadlžujú, pričom ste vytvorili základný elementárny predpoklad tohto zadlženia, že všetko, čo nemocniciam prinášalo zisk, ste dali z nemocníc preč. Odvolávate ministra, ktorý zavádza prvky transparentnosti do všetkých oblastí, a pritom za bývalej vlády Ivety Radičovej súkromné magnetické rezonancie a CT vyšetrenia boli zazmluvnené omnoho výhodnejšie ako štátne. Vy odvolávate ministra, a pritom za vašej vlády prvýkrát vznikol vážny štrajk lekárov, keď ste chceli sprivatizovať štátne nemocnice. Odvolávate ministra a hovoríte o rozličných nejasných prípadoch, a pritom ste počuli na minulom pléne nahrávku z porady bývalého ministra Uhliarika, kde svojim riaditeľom dával návod, ako uspieť pri zákazke bez výberového konania za 1,2 mil. eur a ako to urobiť tak rýchlo, že nedovolenú štátnu pomoc si Únia nevšimne. A vy sa potom podpíšete pod návrh na odvolanie ministra. Odvolávate ministra, ktorý sa snaží urobiť poriadok s tým, čo nás teraz trápi, a to tým, čo ste vy povolili, a to je masívny export cez naše hranice, dokonca čo sa dialo za bývalej vlády Ivety Radičovej aj cez štátne nemocnice. Pán minister Uhliarik, vy sa podpíšete pod odvolanie ministra, a pritom firma, ako to odznelo aj dnes, ktorú ste prepísali zo seba na vašu pani manželku po vašom nástupe, zvýši obrat 27-krát. Aké máte morálne právo sa pod toto podpísať? Páni poslanci, za stav zdravotníctva viníte človeka, ktorý je na svojom poste niekoľko mesiacov a za ktorým sú výsledky, ktoré aj neskôr spomeniem, a odvolávate ho za to, že sa snaží riešiť chyby, ktoré sa vaším pôsobením, či už to bolo za Dzurindovej vlády, alebo za vlády Ivety Radičovej, udiali a na ktoré doteraz rezort trpí. Už sme to tu niekoľkokrát hovorili, ale možno to, čo otriasalo naším zdravotníctvom v minulosti, si opäť pripomenieme, aby sme si uvedomili, že za čo sa teraz odvoláva minister a za čo, čo sa dialo v minulosti, nikto žiadnu politickú, ani osobnú zodpovednosť neprevzal. Možno si spomínate na biznis s onkologickými liekmi cez štátnu nemocnicu, bolo to v prešovskej nemocnici, keď chorým deťom chýbali lieky. Pán minister Čislák to už spomínal, bolo to vôbec prvýkrát, keď sa zo štátnej nemocnice stala distribučná firma, a lieky, ktoré mali ísť pacientom, boli z nemocnice, ani vlastne do nemocnice neprišli a boli dávané ďalej na biznis do zahraničia. Odvolávate ministra za CT v Piešťanoch, s ktorým teda naozaj nemal nič spoločné, a pritom za vašej vlády sa prenajímali prístroje, bolo to už spomínané, prenájom bežiaceho pásu na štyri dni za 30-tisíc eur. Prenájom bežiaceho pásu za štyri dni za 30-tisíc eur. Potom sú to rozličné zmluvy, ktoré nová vláda musela zrušiť a o ktorých pán minister hovoril, a verím, že ešte hovoriť bude, a vy sa teraz podpíšete pod odvolávanie Viliama Čisláka, ktorý vo všetkom, vo všetkých týchto veciach musí robiť poriadok. Spomínate si určite, čo sa dialo, keď ste predložili na vládu Ivety Radičovej, pán minister Uhliarik, keď ste boli ministrom, zákon o farmafirmách, ktoré pripravili samé farmafirmy. Vtedy ste sa za to nehanbili. Dôkazy ešte aj dnes nájdete na portáli právnych predpisov, kde vidíte, kto vytvoril samotný zákon, ktorý mal byť striktný voči firmám, a vytvoril ho jeden z manažérov danej firmy. A sú to mnohé ďalšie a ďalšie biznisy, možno spomeniem ešte jeden, ktorý sa nám vtedy z opozície podarilo zastaviť, keď ste chceli vybrať poradcu, my sme to vtedy nazvali „práca snov“, „džob snov“, poradca, ktorý mal za deň práce získať na základe objemu finančných prostriedkov a dĺžky zmluvy až 10-tisíc eur. Pani poslankyne, páni poslanci, je tu návrh na odvolanie ministra za chyby, ktoré spôsobili bývalé pravicové vlády. Ale, ako tu už spomenul pán poslanec Baláž a niektorí ďalší, urobili sa aj mnohé pozitívne kroky a ja stále tvrdím, že dennodenná medicína, ktorá sa poskytuje v našich nemocniciach a v zdravotníckych zariadeniach, je medicína dobrá. Ale tu sa ukazujú iba tie negatívne prípady, aj tie sú mnohokrát vytrhnuté z kontextu. Nie je problém ísť do nemocnice na Mickiewiczovej ulici do suterénu a nafotiť tam pretekajúce steny, možno ktoré sú čiastočne plesnivé. No je to reálny stav niektorých našich nemocníc, ale množstvo našich nemocníc je vo vynikajúcom stave a stále sa ďalšie a ďalšie rekonštruujú a modernizujú. A hlavne máme mimoriadne dobrý personál v nemocniciach. A nie je pravda ani to, že tisíce lekárov a sestier odchádzajú do zahraničia. Nie je to pravda, neodchádzajú. Neexistuje žiadna štatistika, ale vieme to zistiť z Lekárskej komory, pretože kto odchádza do zahraničia, musí mať potvrdenie z Lekárskej komory. Ani tisíce, ani stovky lekárov za tejto vlády do zahraničia neodchádzajú. Práve je opačná tendencia, mnohí lekári sa zo zahraničia vracajú, pretože stabilizáciou lekárov platmi sa časti z nich už neoplatí v zahraničí pracovať a neoplatí sa im tu nechávať svoje rodiny. Prečo sa tu nebavíme o pláne obnovy infraštruktúry nemocníc na Slovensku? Priemerný vek nemocničných budov je viac ako 40 rokov. A pýtam sa, čo ste urobili, keď ste boli vo vláde vy, či už to bola Dzurindova vláda, alebo vláda Ivety Radičovej? Do nemocníc sa nedalo ani euro a všetko sa muselo riešiť až vtedy, keď bola vláda Roberta Fica, a ďalšie riešenie prichádza aj teraz, keď pán minister pripravil kapitálové výdavky, ktoré vo výške 30 mil. eur pôjdu práve do nemocníc a práve pre pacientov na zlepšenie toho, čo pacienti potrebujú, aby okrem výborných zdravotníkov mali aj komfort v priestoroch, v ktorých sa nachádzajú. Pokračujem ďalej. Nedostatok všeobecných lekárov. Roky hovoríme o nedostatku všeobecných lekárov. A opäť sa pýtam, čo ste urobili so všeobecnými lekármi, keď ste boli pri vláde? Nič. Neurobilo sa vôbec nič. A teraz, teraz je na ministerstve rezidentský program, kde je 160 nových rezidentov, ktorí o dva roky nastúpia do regiónov, kde nie sú lekári alebo kde sú lekári vo vysokom veku a budú ich môcť vymeniť. Čo ste urobili s pacientami a ako ste riešili ich podnety? Nijako. Je zavedený znova nový program mediátorov, možno ich môžme nazvať nejakých ombudsmanov pacientov, ktorí sú priamo v nemocniciach a ktorí budú slúžiť ako prvý kontakt pre našich pacientov, lebo mnohokrát vznikajú problémy a sťažnosti z nedorozumenia alebo zlej komunikácie, keď sú naši zdravotníci preťažení, a práve tento ombudsman a tento mediátor bude práve preto, aby sa tieto konflikty vyriešili, aby pacient bol nielen kvalitne vyliečený, ale aby aj z nemocnice odchádzal spokojný. Spomínal som už tu pána ministra, vtedajšieho, Uhliarika a reexport liekov. Zase sa pýtam, reexport liekov bolo slovo, ktoré vzniklo za vlády Ivety Radičovej, dovtedy sme reexport liekov, aj keď existoval v nejakej minimálnej forme, ako problém necítili. Čo ste urobili? Nič. Toto ministerstvo, ministerstvo zdravotníctva, kde je ministrom pán minister Čislák, ako jedna z mála krajín v Európe urobila opatrenia, Slovenská republika ako jediná z členských štátov v EÚ má vo svojej vecne príslušnej legislatíve riešenú aj problematiku reexportu liekov a dokonca sme sa stali inšpiráciou pre mnohé členské krajiny EÚ. Dámy a páni, len na základe týchto faktov by sme mali prijať svoju osobnú zodpovednosť za, by ste mali prijať svoju osobnú zodpovednosť za kauzy a biznis, ktoré ste robili, keď ste tam boli, bez ohľadu na obete napríklad aj v podobe onkologických najmenších pacientov, keď ste predávali lieky, na ktoré tieto deti čakali. (Potlesk.) A dovoľte mi ešte raz sa vrátiť k správe o stave zdravotníctva. Je na rezorte, je aj v elektronickej forme, každý z vás, ktorý má záujem o túto správu, ju môže dostať, je to správa, ktorá má 150 strán. Je tam mnoho, sú tam iba fakty, žiadne dojmy, sú tam tabuľky, výsledky, porovnania a naozaj je to reálny stav toho, v akom sa zdravotníctvo nachádza, aj s pozitívami a, samozrejme, aj s jeho negatívami, pred ktorými sa nikto neskrýva. Ale nedehonostujme zdravotníctvo, nedehonostujme prácu zdravotníkov. Je mnoho krajín, ktoré majú výrazne väčšie problémy, je mnoho krajín, kde sa zďaleka nedostáva našim pacientom taká liečba, ako u nás. Je mnoho krajín v Európskej únii, kde onkologické lieky nie sú tak dostupné ako u nás. Sú krajiny, kde o liečbe rozhoduje komisia onkologická, je to napríklad Anglicko, a mnoho pacientov zomrelo len preto, že tú liečbu nedostanú. Sme inšpiráciou aj v prístupe inovatívnych liekov, máloktorá krajina v Európskej únii má taký ľahký dostup nových liekov pre pacientov bez platenia pacientov. (Reakcia z pléna.) To dúfam, že nebolo na mňa, Daniel? (Reakcia z pléna.) Dobre. Ďakujem pekne. (Potlesk.)